CELEX: 32017R1271
Language: el
Date: 2017-07-14 00:00:00
Title: Κανονισμός (ΕΕ) 2017/1271 της Επιτροπής, της 14ης Ιουλίου 2017, για την τροποποίηση του παραρτήματος III του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση διοξειδίου του πυριτίου (E 551) σε νιτρικό κάλιο (E 252) (Κείμενο που παρουσιάζει ενδιαφέρον για τον ΕΟΧ )

15.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 184/3
            
         ΚΑΝΟΝΙΣΜΌΣ (ΕΕ) 2017/1271 ΤΗΣ ΕΠΙΤΡΟΠΉΣ
   της 14ης Ιουλίου 2017
   για την τροποποίηση του παραρτήματος III του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση διοξειδίου του πυριτίου (E 551) σε νιτρικό κάλιο (E 252)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Στο παράρτημα III του κανονισμού (ΕΚ) αριθ. 1333/2008 ορίζεται ενωσιακός κατάλογος για τα πρόσθετα τροφίμων που εγκρίνονται για χρήση σε πρόσθετα τροφίμων, ένζυμα τροφίμων, αρωματικές ύλες τροφίμων και θρεπτικές ουσίες, και τους όρους χρήσης τους.
            
         
               (2)
            
            
               Ο ενωσιακός κατάλογος προσθέτων τροφίμων μπορεί να επικαιροποιείται σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2) είτε με πρωτοβουλία της Επιτροπής είτε ύστερα από αίτηση.
            
         
               (3)
            
            
               Μια αίτηση για την έγκριση της χρήσης διοξειδίου του πυριτίου (Ε 551) ως αντισυσσωματικού παράγοντα που προστίθεται σε νιτρικό κάλιο (E 252) υποβλήθηκε στις 7 Ιουλίου 2016 και διαβιβάστηκε στα κράτη μέλη σύμφωνα με το άρθρο 4 του κανονισμού (ΕΚ) αριθ. 1331/2008.
            
         
               (4)
            
            
               Κατά την αποθήκευση, το νιτρικό κάλιο (E 252) παρουσιάζει ισχυρή τάση συσσωμάτωσης, η οποία παρεμποδίζει τη χρήση του στη μεταποίηση τροφίμων. Ως εκ τούτου, ένας αντισυσσωματοπικός παράγοντας είναι απαραίτητος για την εξασφάλιση της ροής και της ορθής δοσολογίας της εν λόγω πρόσθετης ύλης. Ο αιτών απέδειξε ότι οι επιτρεπόμενοι αντισυσσωματοπικοί παράγοντες για το νιτρικό κάλιο (E 252) δεν είναι αποτελεσματικοί ή ενδέχεται να οδηγήσουν σε ανεπιθύμητες αλλαγές στο pH που διαταράσσουν τη μεταποίηση των τροφίμων. Το διοξείδιο του πυριτίου (E 551) έχει αποδειχθεί ότι είναι αποδοτικό και δεν αντιδρά με τα τρόφιμα, ούτε επηρεάζει την περαιτέρω μεταποίηση των τροφίμων.
            
         
               (5)
            
            
               Η επιστημονική επιτροπή τροφίμων καθόρισε ομαδική ΑΗΠ (αποδεκτή ημερήσια πρόσληψη) σε «μη προσδιορισμένο» επίπεδο για το διοξείδιο του πυριτίου (Ε 551) και για ορισμένα πυριτικά (δηλαδή, το πυριτικό νάτριο, το πυριτικό κάλιο, το πυριτικό ασβέστιο και το πυριτικό μαγνήσιο) όταν χρησιμοποιούνται ως αντισυσσωματοπικοί παράγοντες (3). Αυτό σημαίνει ότι το διοξείδιο του πυριτίου (E 551) δεν παρουσιάζει κίνδυνο για την υγεία στα επίπεδα που απαιτούνται για την επίτευξη του επιθυμητού τεχνολογικού αποτελέσματος. Η πρόσθετη έκθεση του καταναλωτή στο διοξείδιο του πυριτίου (Ε 551), όταν χρησιμοποιείται ως αντισυσσωματοπικός παράγοντας στο νιτρικό κάλιο (E 252) θα παραμείνει περιορισμένη.
            
         
               (6)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων («η Αρχή») για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα ΙΙΙ του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν ενδέχεται να έχει επίδραση στην ανθρώπινη υγεία.
            
         
               (7)
            
            
               Επειδή η έγκριση της χρήσης διοξειδίου του πυριτίου (E 551) σε νιτρικό κάλιο (E 252) αποτελεί επικαιροποίηση του εν λόγω καταλόγου η οποία δεν ενδέχεται να έχει επίδραση στην ανθρώπινη υγεία, δεν κρίνεται απαραίτητο να ζητηθεί η γνώμη της Αρχής.
            
         
               (8)
            
            
               Επομένως, ενδείκνυται να εγκριθεί η χρήση διοξειδίου του πυριτίου (Ε 551) ως αντισυσσωματοπικού παράγοντα σε νιτρικό κάλιο (E 252).
            
         
               (9)
            
            
               Συνεπώς, το παράρτημα IIΙ του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα IIΙ του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Ιουλίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 31.12.2008, σ. 16.
   
      (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
   
      (3)  Έκθεση της επιστημονικής επιτροπής τροφίμων, 25η σειρά, 1990.
   
      ΠΑΡΑΡΤΗΜΑ
      Στο παράρτημα III μέρος 2 του κανονισμού (ΕΚ) αριθ. 1333/2008, έπειτα από την τελευταία εγγραφή για το πρόσθετο τροφίμων Ε 551 Διοξείδιο του πυριτίου, παρεμβάλλεται η ακόλουθη εγγραφή:
      
         
                      
                  
                  
                     «E 551
                  
                  
                     Διοξείδιο του πυριτίου
                  
                  
                     10 000  mg/kg στο παρασκεύασμα
                  
                  
                     E 252 Νιτρικό κάλιο»